איתן (נגמ"ש)

איתן הוא נגמ"ש אופני שפותח במנהלת המרכבה והרק"ם (מנת"ק) במשרד הביטחון של ישראל. הנגמ"ש החל להיקלט בצבא הגנה לישראל, השתתף בפעילות מבצעית במלחמת חרבות ברזל ועתיד להחליף את כל הנגמ"שים בצה"ל, למעט הנמ"ר. האיתן הוא הנגמ"ש האופני הראשון בשירות צה"ל מאז שנות ה-60 של המאה ה-20 שאינו נשק שלל. הצורך בנגמ"ש כבד וממוגן התעורר עוד בתקופת הלחימה ברצועת הביטחון, שכן נגמ"ש ה-M-113 אשר שימש את לוחמי צה"ל בלחימה נתפס כמיושן ופגיע ביותר. במהלך השנים, פותחו שלל נגמ"שים כבדים החל בנגמ"שים מבוססי טנקי שוט (צנטוריון) דוגמת הנגמשוט, נגמחון, נקפדון והפומ"ה שפותח לצורכי חיל ההנדסה הקרבית, החל בנגמ"ש האכזרית וכלה בנמ"ר (נגמ"ש מרכבה) החדיש. בעוד שהאחרון ממוגן בכבדות, והוכיח עצמו בשדה הקרב, אך מחירו הגבוה הוביל להצטיידות איטית בדגם זה. חיסרון נוסף של הנמ"ר נעוץ בקושי לשינועו – בעוד שמוביל טנקים יכול לשאת שני נגמ"שי M-113 בעת ובעונה אחת, יכול הוא לשאת נגמ"ש מרכבה אחד בלבד. תוצאותיה הקשות של תקרית הנגמ"ש בשג'אעיה שהתרחשה במהלך מבצע צוק איתן עוררה ביקורת ציבורית קשה על ההצטיידות האיטית של צה"ל בנגמ"שי המרכבה הכבדים, שכן בגינה נשלחו הלוחמים לקרב על גבי ה-M-113 המיושן והפגיע. בתגובה לביקורת זו טען צה"ל כי בשל מחירם הגבוה של נגמ"שי המרכבה הם אינם יכולים לשמש תחליף בר-השגה לנגמ"שי ה-M-113, שהיו בזמן המבצע עיקר בניינו של צי הנגמ"שים הצה"לי. אף על פי כן, כדי למנוע את הישנותה של תקרית מסוג זה, החל צה"ל בהסבתם של טנקי מרכבה סימן 2 לנגמ"שים בשם אופק, ובמקביל הורה למנהלת טנק המרכבה להאיץ את פיתוחו של נגמ"ש אופני חדש בשם איתן, שנקרא על שם מבצע "צוק איתן". האיתן פותח כנגמ"ש אופני ממוגן היטב המסוגל לשאת 12 חיילים. עלות ייצורו הנמוכה משמעותית מעלות ייצורו של הנמ"ר ומיגונו הפאסיבי והאקטיבי ההופך אותו לממוגן דיו, יהפכו את האיתן לכלי משלים, יחד עם הנמ"ר, כתחליף לנגמ"שי ה-M-113. יתרון נוסף בקליטתו העתידית של האיתן נעוצה בעובדה כי המרכב האופני מאפשר לכוחות החי"ר ניידות אסטרטגית גבוהה במעבר בין זירות לחימה, וזאת ללא תלות במובילי שריון כבדים הדרושים לשינועם של כלים בעלי זחל על גבי כבישים. אב הטיפוס של הכלי הוצג לראשונה ב-1 באוגוסט 2016. ב-24 באוגוסט 2016 החלו לוחמי גדוד 50 בפיקוד יאיר צוקרמן להפעיל את האב הטיפוס של הנגמ"ש בסדרת ניסויים בשדה אימונים אשר ברמת הגולן, זאת במטרה לבחון את העבירות שלו בשטחים הקשים והמגוונים הקיימים ברמת הגולן. באוגוסט 2019 פרסם משרד הביטחון כי הוחלט להצטייד במאות מערכות "חץ דורבן" כהגנה על נגמ"שי האיתן ודחפורי ה-D9 של צה"ל. בדצמבר 2022 ערכו מנת"ק ואלביט מערכות סדרת ניסויים מוצלחים במערכת "חץ דורבן" שהותקנה על נגמ"ש "איתן". המערכת נמצאת בשלבי אינטגרציה מתקדמת עם הנגמ"ש והדחפור. האיתן מונע על ידי מנוע טורבו דיזל (יחידת כוח) בהספק של 750 כ"ס (560 קילוואט), והנעה 8X8. למרכב אופני יש מספר יתרונות: מהירות מקסימלית גבוהה בנסיעה על הכביש של 90 קמ"ש, דבר המאפשר להעביר את הנגמ"ש בקלות ובמהירות, יחד עם 12 לוחמים, בין גזרות. כמו כן, מחירו של הכלי נמוך משמעותית ממחיר הנמ"ר וגם התחזוקה של כלי אופני זולה וקלה יותר, ובנוסף, הוא חוסך את הצורך במובילים כבדים. עם זאת, לרכב בעל מרכב אופני יש בדרך כלל עבירות נמוכה מכלי בעל מרכב זחלי. האיתן תוכנן להיות ממוגן היטב ומצויד במיגון פאסיבי ריאקטיבי, הדומה למיגונם של טנקי המרכבה, ומיגון אקטיבי. 20 טון פלדה ממגנות את הנגמ"ש. בעת חשיפת הכלי לראשונה באוגוסט 2016, הכלי הוצג עם מערכת מעיל רוח של חברת רפא"ל, אך לא נשללה אפשרות לשימוש במערכת חץ דורבן המתחרה מתוצרת תע"ש. בנוסף, מרווח הגחון של האיתן, בשל היותו כלי אופני, גדול יותר ממרווח הגחון של כלי זחלי, מה שמאפשר לו הגנה עדיפה כנגד מטעני גחון של עד 12 ק"ג TNT. יתר על כך, לאיתן צמיגים עמידים בפני תקרים ומנגנון ניפוח אוטומטי לצמיגים, שמאפשר לו להמשיך בנסיעה גם אם מתבצע ירי של נק"ל לעבר הגלגלים. במקרה של תקר יכול איתן להמשיך לנוע במהירות מקסימלית של 50 קמ"ש למרחק מקסימלי של 16 ק"מ. עם זאת, רמת המיגון של האיתן נמוכה מזו של נגמ"ש המרכבה. לדברי מנת"ק ב"איתן" ישולבו יותר מ־10 מצלמות יום ולילה, 34 מחשבים ו־5 צגי מגע. בעת חשיפת הכלי לראשונה אמר תת-אלוף ברוך מצליח, ראש מנהלת המרכבה והרק"ם (מנת"ק) במשרד הביטחון, כי תהיינה שתי גרסאות של האיתן ובשתיהן ישא האיתן 12 לוחמים. הגרסה של האיתן שנמסרה לחטיבת הנח"ל ייעודה העיקרי יהיה תובלה ממוגנת של חי"ר ולוחמי חילות השדה. גרסה זו חמושה במקלע כבד M2 בראונינג שיותקן על עמדת "קטלנית" בנוסף למקלעים בינוניים, בדומה לנמ"ר ורוב הנגמ"שים הכבדים שבשירות צה"ל. בנוסף אחת מגרסאות האיתן תהיה חמושה בצריחון בלתי-מאויש בעל תותח אוטומטי 30 מ"מ, מקלע מקביל, מרגמה 60 מ"מ ומערכת הגנה אקטיבית. אם ייוצר זהו יהיה נגמ"ש הלחימה הראשון של צה"ל, שיהיה בעל כוח אש משמעותי שיוכל להשתתף ככלי לוחם בתמרון לעומק וכשותף במאמץ האש. ב-2018 הזמין צה"ל מאות יחידות של ה"איתן". כמו כן הוחלט שחטיבת הנח"ל תהיה הראשונה שתקלוט את ה"איתן", ובמאי 2018 ערכה חטיבת הנח"ל ניסוי משמעותי בתרגיל פלוגתי של גדוד בזלת בפיקוד סא"ל איתן גלעד, במסגרתו נבדקו היכולות של "האיתן". ב-9 בפברואר 2020 משרד הביטחון הודיע על תחילת הייצור הסדרתי של הנגמ"ש הגלגלי הראשון – "איתן". ב-10 ביוני 2022 יצא הנגמ"ש הראשון בייצור סדרתי מפס הייצור בבסיס מרכז שיקום ואחזקה במחנה דורי בתל השומר. בסוף דצמבר 2022 ישראל הזמינה מאות תוּבּות של נגמ"ש האיתן מחברת אושקוש האמריקנית ב-100 מיליון דולר, שישולמו מכספי הסיוע האמריקאי. התובות אמורות להתחיל להגיע לישראל תוך כשנה וחצי ממועד החתימה בפברואר 2023, אז יכנסו לקו הייצור בבסיס תל השומר. בסוף מאי 2023 החלה קליטת ה"איתן" בחטיבת הנח"ל, כאשר נמסרה סדרה ראשונה של נגמ"שים. ב-7 באוקטובר 2023 ה"איתן" הופעל מבצעית לראשונה במסגרת הלחימה במלחמת חרבות ברזל. טבילת האש הייתה כנגד מחבלים בחוף זיקים. הלוחמים דיווחו שלנוכח הדחיפות הם נסעו על הכביש במהירות של 120 קמ"ש, למרות שהמהירות המוצהרת שלו היא 90 קמ"ש. לראשונה נצפה נגמ"ש ה"איתן" בעומק רצועת עזה בפעילות מבצעית, בתמונה שפרסם דובר צה"ל בבוקר היום השלושים ללחימה, 5 בנובמבר 2023. במהלך מבצע יד זהב חולצו שני החטופים, לואיס הר ופרננדו סימון מרמן, ממקום שביים ברפיח באמצעות נגמ"ש האיתן. ישראל ישראל: צה"ל חטיבת הנח"ל LAV-25 – נגמ"ש לחימה אופני סטרייקר – רכב קרבי משוריין אופני של צבא ארצות הברית נגמ"ש לחימה מדיה וקבצים בנושא איתן בוויקישיתוף מפרט טכני (באנגלית) יואב זיתון, צפו: ניסוי מבצעי לנגמ"ש הגלגלי בצה"ל, באתר ynet, 25 בינואר 2017 יואב זיתון, צפו: נחשף הנגמ"ש הגלגלי החדש של צה"ל, באתר ynet, 1 באוגוסט 2016 ניר דבורי, ‏הנגמ"ש החדש של צה"ל נחשף, באתר ‏מאקו‏, 1 באוגוסט 2016 ישראל דיפנס, נגמ"ש ה'איתן' בנסיעה ראשונה ברמת הגולן, באתר nrg‏, 24 באוגוסט 2016 נועם אמיר, ‏צפו: נגמ"ש ה'איתן' בנסיעה ראשונה ברמת הגולן, באתר מעריב אונליין, 24 באוגוסט 2016 אודי עציון, ביטחון מתגלגל, באתר "ידיעות אחרונות", 4 בינואר 2018 הצטרפנו לסיור עם כלי הרכב שיחליף את הנגמ"שים של הנח"ל, באתר צה"ל, 4 ביוני 2018 נגמ"ש "האיתן", הממוגן ביותר בעולם, מגיע לחטיבת הנח"ל, סרטון בערוץ "ערוץ 7", באתר יוטיוב (אורך: 01:32) דני קושמרו, ‏נסיעת מבחן: הנגמ"ש החדש של צה"ל, באתר ‏מאקו‏, 19 במרץ 2023 איתן - המפלצת החדשה של צה"ל, בערוץ צה"ל, 19 באוקטובר 2023 אור רביד, ‏40 טונות של כוח ופלדה: חיית השטח עברה בהצלחה את המבחן בעזה, באתר ‏מאקו‏, 8 במאי 2024 נגמ"ש איתן, באתר משרד הביטחון כלי רכב אופני הוא כלי רכב הנע על גבי גלגלים עם צמיגים ולא באמצעות מזקו"ם. מערכת ישראל היום, נגמ"ש ה"איתן" נחשף לראשונה, באתר ישראל היום, 1 באוגוסט 2016. אמיר בוחבוט‏, לראשונה ברמת הגולן: הנגמ"ש הגלגלי "איתן" תועד בנסיעה בשטח, באתר וואלה, 24 באוגוסט 2016 אורי הלר, תיעוד: הנגמ"ש הגלגלי הראשון של צה"ל בנסיעה ראשונה ברמת הגולן 24 באוגוסט 2016 באתר nana10 קובי פינקלר, נגמ"ש ה'איתן' בנסיעה ראשונה בגולן 24 באוגוסט 2016, באתר ערוץ 7 כיסוי של 360 מעלות: "חץ דורבן" יגן על נגמ"ש האיתן החדש, באתר "IsraelDefense‏", 20 באוגוסט 2019 יואב זיתון, תגן על הנגמ"ש החדש: חץ דורבן ניצחה את מעיל רוח, באתר ynet, 20 באוגוסט 2019, יורם גביזון, גברה על רפאל: אלביט זכתה במכרז להגנה על נגמ"ש האיתן, באתר TheMarker‏, 20 באוגוסט 2019. מערכת ״חץ דורבן״ השלימה בהצלחה סדרת ניסויי יירוט. צפו, באתר צה"ל, 12 בדצמבר 2022. יוחאי עופר, 750 כוח סוס ולקחים מעזה: נגמ"ש "איתן" נחשף, באתר nrg. יואב זיתון, צפו: נחשף הנגמ"ש הגלגלי החדש של צה"ל, באתר ynet, 1 באוגוסט 2016 יואב זיתון, טיל מנגמ"ש גלגלי על מחבל בקומה גבוהה: תותח "צריחון" על "איתן", באתר ynet, 5 בנובמבר 2019 הצטרפנו לסיור עם כלי הרכב שיחליף את הנגמ"שים של הנח"ל, באתר דו"צ, ‏04.06.18 "שובר שוויון": 20 טון פלדה במהירות 90 קמ"ש – החל ייצור סדרתי של נגמ"ש "איתן" חדשות 0404, ליעם גולן, 9 בפברואר 2020 ציוץ של יוסיפון קאופמן ברשת החברתית אקס (טוויטר), 10 ביוני 2022 האיתן יוצא לדרך, בערוץ הטלגרם משרד הביטחון, ה'איתן' הראשון מייצור סדרתי בדרך לשימוש מבצעי בנח"ל. צפו, באתר צה"ל, 14 ביוני 2022. נגמ"ש ה"איתן": בוצע רכש מאות תובות מאושקוש בסיוע חוץ - היקף העסקה מוערך ב-100 מליוני דולרים, באתר Israel Defense, ‏2022-12-28 נחתם ההסכם לייצור מאות תובות לנגמ"ש האיתן, באתר Israel Defense, ‏2023-02-22 נגמ"שי האיתן הראשונים נמסרו לחטיבת הנח"ל. צפו, באתר צה"ל, 28 במאי 2023. אמיר בוחבוט‏, טבילת האש הראשונה: נגמ"ש "האיתן" חיסל מחבלים בחוף זיקים, באתר וואלה, 18 באוקטובר 2023. הצצה מקרוב לנגמ"ש הראשון מסוגו בעולם, באתר צה"ל, 19 באוקטובר 2023. תמונת הנגמ"ש בפעילות, באתר אתר צה"ל אור רביד, ‏40 טונות של כוח ופלדה: חיית השטח עברה בהצלחה את המבחן בעזה, באתר ‏מאקו‏, 8 במאי 2024